
Выканаўцы закону будуць апраўданыя

Ня ведаю, ці хтосьці з слухачоў калісьці задумаўся над гэтым пытаньнем: што Бог зробіць з тымі, хто ніколі не пачуў пра Ісуса Хрыста і Ягоную добрую вестку? Пераказана па-іншаму: што станецца з тымі людзьмі, якія, будучы тут на зямлі, ніколі ня чулі пра Хрыста і Ягоны шлях збаўленьня? Калі такія памруць і апынуцца ў замагільным існаваньні, як Бог паставіцца да іх? Ці яны зьявяцца на судзе Божым? Калі так, то на якой падставе Ён ацэніць іхняе зямное жыцьцё і адправіць або на пакараньне, або на шчасьлівае вечнае жыцьцё ў Ягоным нябесным Царстве? Гэта слушнае пытаньне і даць поўнасьцю ўпэўнены адказ на яго складана. Шмат чаго залежыць ад самога ж Бога і Ягонай думкі, якая нам не заўсёды вядома і ясна. Ці Біблія дае нейкі адказ на гэтае пытаньне? 

Адкажам перш за ўсё на пытаньне аб тым, ці зьявяцца ўсе людзі перад Судом Хрыстовым? Паводле Бібліі – так! Апостал Павал піша ў пятым разьдзеле Другога Пасланьня да карынфянаў: «Дык мы маем пэўнасьць і жадаем лепей жыць па-за целам і жыць у Госпадзе. Дзеля гэтага мы намагаемся, ці жывучы ў Ім (гэта значыць – ці ў Хрысьце), ці па-за Ім, быць даспадобы Яму, бо мы ўсе мусім зьявіцца перад судовы пасад Хрыста, каб кожны атрымаў за тое, што ён учыніў, будучы ў целе, ці добрае, ці благое».
 І ў дабавак да таго, у Дабравесьці паводле Мацьвея мы чытаем словы Хрыста пра Сваё другое прышэсьце на зямлю: «Мае прыйсьці Сын Чалавечы ў славе Айца Свайго з анёламі Сваімі; і тады аддасьць кожнаму паводле ўчынкаў ягоных».
 Спасылаючыся на гэтыя месцы ў Сьвятым Пісаньні, я прыходжу да высновы, што кожны чалавек, які нарадзіўся на сьвет, зьявіцца на Суд Хрыстоў і здасьць справаздачу аб сваім жыцьці, пражытым на зямлі. Думаецца, што пры судзе будуць узгаданыя тыя моманты, калі людзям было прадстаўлена Дабравесьце Хрыстова і іхнія рэакцыі на Божую прапанову вечнага жыцьця. Але як мы ўжо чулі і ведаем, у гісторыі чалавецтва многія нічога ня ведалі і ня чулі пра Хрыста, бо ніхто пры іхніх жыцьцях не падышоў і не растлумачыў ім зьместу эвангельскай весткі. Што з такімі станецца?

Увогуле шмат пра гэта не гаворыцца ў Бібліі, хаця ў Пасланьні да рымлянаў апостал Павал намякае, як Бог адрэагуе на такую сітуацыю. У другім разьдзеле Пасланьня апостал піша: «Бо няма ў Бога ўзіраньня на аблічча. Бо тыя, якія без Закону зграшылі, без Закону і загінуць, а тыя, якія ў Законе зграшылі, праз Закон будуць асуджаныя. Бо не слухачы Закону праведныя перад Богам, але выканаўцы Закону будуць апраўданыя. Бо калі пагане, якія ня маюць Закону, паводле прыроды робяць паводле Закону, яны, ня маючы Закону, самі сабе Закон. Яны зьяўляюць справы Закону, якія напісаныя ў сэрцах іхніх, пра што сьведчыць сумленьне іхняе і думкі іхнія, якія то абвінавачваюць, то апраўдваюць адна адну, у дзень, калі Бог будзе судзіць тайныя [ўчынкі] людзей, паводле Эвангельля майго, праз Ісуса Хрыста».
 

У гэтых словах апостал Павал прыгадвае людзей, якія пра Хрыста нічога ня пачулі. У дні апостала Паўла царствавала Рымская імпэрыя і хрысьціянская вера толькі што зарадзілася сярод невялічкай групы юдэяў у Ерусаліме. Апостал піша, што Бог аднолькава ставіцца да ўсіх людзей і народаў, жадаючы, каб ўсе пачулі Дабравесьце і ўверавалі ў Збаўцу Ісуса Хрыста. Сказана, што «няма ў Бога ўзіраньня на аблічча» ці то будзе сярод юдэяў ці грэкаў. Назва «грэкі» тут жа ўказвае на ўсе іншыя людзі і народы, якія не зьяўляюцца габрэйскім. Такое стаўленьне Бога да людзей зь любога народа паказваецца ў розных месцах Сьвятога Пісаньня. Напрыклад, у дзесятым разьдзеле кнігі Дзеі апосталаў мы чытаем пра сустрэчу апостала Пётры з праведным і богабаязным рымскім сотнікам Карнэліем і ягонай групай прыяцеляў, што зьбіралася ў ягонай хаце, куды Пётру накіраваў анёл Божы. І калі апостал Пётра ўбачыў іх і даведаўся пра іхні здаровы страх перад Богам і гатоўнасьць пачуць больш пра Дабравесьце Хрыстова, ён сказаў: «Праўдзіва спазнаю, што не на аблічча зважае Бог, але ў кожным народзе прыемны Яму той, хто баіцца Яго і чыніць праведнасьць».
 І тое ж самае можна сказаць пра любога чалавека, хто б ён ні быў і дзе б ён ні знаходзіўся ў сьвеце. Калі хто шукае Бога, Бог сваім часам і сваім асаблівымі спосабамі пасылае кагосьці зь веруючых да такога, каб растлумачыць яму зьмест Эвангельля і даць яму магчымасьць навярнуцца да Хрыста. 

Так па прынцыпе збываецца ў большасьці выпадкаў, але таксама бывае так, што многія пра Хрыста ня чуюць і сваім часам паміраюць. І зноў мы вяртаемся да пытаньня: што станецца зь такімі пры судзе Божым? Апостал Павал адказвае: Бог Тварэц укладвае ў душу кожнага чалавека сэнс дабра і зла. Вось менавіта гэты ўнутраны Закон працуе ў душы кожнага чалавека, і кожны можа або яго слухацца або парушаць. Па словах самога апостала Паўла: «У дзень, калі Бог будзе судзіць тайныя ўчынкі людзей паводле Эвангельля майго празь Ісуса Хрыста…пагане, якія ня маюць Закону (то бок, Закону Божага), паводле прыроды робяць паводле Закону… яны самі сабе Закон…справы Закону, якія напісаны ў сэрцах іхніх, пра што сьведчыць сумленьне іхняе і думкі іхнія, якія то абвінавачваюць, то апраўдваюць адна адну». Важна тут адзначыць, што паводле Богам укладзенага Закону ў чалавеку ён чалавека абвінавачвае або апраўдвае. Як чалавек жыў у паслухмянасьці або непаслухмянасьці вядомым яму прынцыпам таго ўнутранага маральнага кодэкса або Закону – вось гэта станецца тою меркаю, па якой Бог ацэніць зямное жыцьцё чалавека, які пра біблійнага Бога і Хрыста ня чуў. Памятайма словы апостала Паўла, што «прыгнёт і ўціск кожнай душы чалавека, які робіць ліхое, перш юдэю, і грэку! І слава, і пашана, і супакой усякаму, хто робіць добрае, перш юдэю, і грэку».

У дачыненьні да сказанага апосталам Паўлам, дазвольце мне далей прачытаць і паразважаць над іншымі словамі апостала Паўла. Я маю на ўвазе ягоныя словы ў другім разьдзеле Пасланьня да філіпянаў – словы гэтакія: «Так што, улюбёныя мае, як вы заўсёды слухаліся, ня толькі, калі я прыходзіў, але шмат больш цяпер, у адсутнасьць маю, са страхам і трымценьнем зьдзяйсьняйце збаўленьне сваё, бо Бог ёсьць Той, Які дзейнічае ў вас паводле ўпадабаньня Свайго, каб вы і хацелі, і дзейнічалі».
 Што менавіта апостал мае на ўвазе, пішучы пра зьдзяйсьненьне або выконваньне свайго збаўленьня? І якое значэньне гэта мае да таго, што ён напісаў у другім разьдзеле Пасланьня да рымлянаў?

Чытаючы Новы запавет, заўважаем розныя моманты, калі людзі чулі Дабравесьце Хрыстова і адрэагавалі па-рознаму. Перш за ўсё было неабходна пачуць і пазнаёміцца са зьместам Хрыстовага Дабравесьця – менавіта такія рэчы, як біблійнае вучэньне пра тварэньне сьвету і чалавецтва, пра першы акт непаслушэнства Евай і Адамам, што паўтараецца ў кожнага з нас людзей, далей – пра тое, як Бог выбраў ізраільскі народ дзеля таго, каб празь яго адкрыць Гасподні шлях да збаўленьня ў старазапаветныя дні і прадставіць Збаўцу для ўсяго чалавецтва. Памятмайма, што Ісус Хрыстос выйшаў з габрэйскага народа. Таму для нас сёньня неабходна ведаць пра нараджэньне Ісуса Хрыста, пра Ягонае жыцьцё, духоўнае служэньне і вучэньне, пра Хрыстову ахвярную сьмерць на крыжы і Ягонае ўваскрэсеньне зь мёртвых. Мы чытаем і даведваемся пра сашэсьце Духа Сьвятога на першых вернікаў і пачатак хрысьціянскай царквы, пра тое, як першыя хрысьціяне распаўсюджвалі добрую вестку і заклікалі людзей да вераваньня ў Хрыста ня толькі сярод юдэяў, але таксама сярод іншых народаў. Гэта адпавядала таму, што Хрыстос даў загад Сваім вучням ісьці па ўсім сьвеце і прапаведаваць Ягонае Дабравесьце ўсім народам. 

Ва ўсім гэтым мы бачым, што апосталы і першыя хрысьціяне патрабавалі ў слухачоў для збаўленьня – такія крокі да Бога і Хрыста як праявіць пакаяньне ў грахах перад Госпадам, увераваць ў Ісуса Хрыста як Збаўцу для дараваньня іхніх грахоў. Няверуючым было сказана пра ўваскрэсеньне Хрыста зь мёртвых і Ягонае ўзьнясеньня назад да нябеснага Айца. Першыя хрысьціяне заклікалі людзей прыняць Хрыста асабістым Збаўцам і пра гэта засьведчыць прыняцьцем воднага хрышчэньня. Але яны таксама вучылі, што ўсё гэта толькі пачатак хрысьціянскага жыцьця. Увераваўшы ў Хрыста, вернікам трэба расьці і ўмацоўвацпа ў веры, праяўляючы ўсё больш і больш Божы характар у сваіх, намерах, рашэньнях і ўчынках. Трэба выконваць добрыя ўчынкі ў доказ таго, што былі пераменены Духам Сьвятым, Які цяпер жыве ў іхніх сэрцах і душах. Апостал Павал напісаў вернікам у Эфэсе, што яны да навярненьня былі духоўна мёртвымі ў сваіх праступках і грахах, але ўвераваўшы і прыняўшы Хрыста за свайго Збаўцу, яны Духам Сьвятым былі духоўна адроджаны да новага жыцьця ў Хрысьце, што павінна праяўляцца зьмененым вобразам жыцьця. Чытаем вось такія апосталавы словы на гэты конт: «Ласкаю (Божай) вы збаўленыя празь веру; і гэта (то бок – збаўленьне і новае жыцьцё ў Хрысьце) не ад вас, а Божы дар, не праз учынкі, каб ніхто не хваліўся. Бо мы – тварэньне Ягонае, створаныя ў Хрысьце Ісусе на добрыя ўчынкі, якія Бог загадзя падрыхтаваў, каб мы ў іх хадзілі».

Калі чалавек упершыню прыходзіць да Бога і Хрыста і зьвяртаецца да Іх з просьбай прабачэньня і збаўленьня, то ён прыходзіць без усякіх заслугаў у выніку раней учыненых добрых учынкаў. Збаўленьне даецца нам бясплатна на той падставе, што мы спадзяёмся на Хрыста у справе збаўленьня. І сапраўды, Ісус Хрыстос нас збаўляе, Ён абяцае шчасьлівае вечнае жыцьцё пасьля нашага адыходу ў вечнасьць. Як кажа апостал, мы збаўляемся вераю ў Збаўцу Хрыста. Гэта з нашага боку, а Бог прыходзіць да нас са Сваёй ласкай. Збаўленьне аказваецца Божым дарам для нас, і гэта прымаем з удзячнасьцю. Але пасьля таго мы даказваем духоўнае адраджэньне добрымі ўчынкамі. Так, Госпад Бог дзейнічае ў верніку праз Духа Сьвятога, Які дапамагае яму жыць па-Божаму. Вера нашая мусіць быць аўтэнтычнай, жывой і працоўнай. На падставе таго мы чытаем такія месцы ў Слове Божым як у Пасланьні да каласянаў – словы гэтакія: «Дык калі вы ўваскрэсьлі з Хрыстом, шукайце ўзгорнага, дзе Хрыстос сядзіць праваруч Бога... адкіньце ўсё (грэшнае): гнеў, ярасьць, ліхоту, блюзьнерства, брыдкаслоўе з вуснаў вашых. Не хлусіце адзін аднаму... Апраніцеся, як выбраныя Божыя, сьвятыя і ўлюбёныя, у міласэрнасьць, ласкавасьць, пакору, ціхасьць, доўгацярплівасьць... і па-над усё апраніцеся ў любоў, якая ёсьць вузел дасканаласьці».

Мілыя сябры, кожны з нас павінен паставіць сабе пытаньне: ці я сапраўды перажыў або перажыла духоўнае адраджэньне ад Духа Сьвятога? Калі не, то Бог заклікае такога да Сябе – да пакаяньня і вераваньня ў Сына Божага Ісуса Хрыста як Збаўцу, да далейшага хаджэньня за Ім. Гэта першы крок да Бога і Хрыста. А што тычыцца нас вернікаў, якія ўжо прайшлі гэтыя крокі, мы можам запытаць ў сябе: ці мае мекраваньні, намеры, рашэньні і ўчынкі сьведчаць таму, што Дух Сьвяты сапраўды жыве ўва мне і кіруе мною? Памятайма перасьцярогу і абяцаньне, што «прыгнёт і ўціск кожнай душы чалавека, які робіць ліхое, перш юдэю, і грэку!... слава, і пашана, і супакой усякаму, хто робіць добрае, перш юдэю, і грэку».
� Другое пасланьне да карынфянаў 5:8-10


� Дабравесьце паводле Мацьвея 16:27


� Пасланьне да рымлянаў 2:11-16


� Кніга Дзеі сьвятых апосталаў 10:34-35


� Пасланьне да філіпянаў 2:12-13


� Пасланьне да эфэсянаў 2:8-10


� Пасланьне да каласянаў 2:1-15





